**Rip Van Winkle** je krátka poviedka napísaná Washingtonom Irvingom z roku 1819.

Obsah
-----

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Rip van Winkle, potomok holandských , býva v mestečku na úpätí hôr Catskill v štáte New York. Žije tam so svojou ženou a ešte malými deťmi. Je to jednoduchý a dobrosrdečný človek a zároveň poslušný manžel pod papučou. Na jednej strane má rád osamelosť v divočine, ale taktiež je obľúbený medzi obyvateľmi mestečka, najmä medzi ženami a ich deťmi, pretože sa s nimi rád hráva, dáva im hračky a rozpráva príbehy. Jediná chyba, ktorú má, je jeho odmietavý postoj k práci. Rip sa vyhýba ťažkej práci. I keď rád pomáhal iným, prácu na svojej farme pokladal za zbytočnú. To rozčuľuje jeho panovačnú manželku, ktorá sa naňho neustále sťažuje. V jeden jesenný deň sa Rip vyberie so svojim psom Wolfom na potulky do lesa, aby utiekol od rýpania svojej ženy. Dostal sa až na najvyšší vrch hôr Catskill, kde zrazu počul, ako niekto volá jeho meno. Poobzeral sa okolo a uvidel čudného muža oblečeného v starých holandských šatách. Muž niesol súdok a žiadal ho o pomoc. Rip mu pomôže a tak spolu pokračujú ďalej až narazia na priehlbinu, kde počujú búrlivé zvuky. Bola tam skupina mužov, ktorí hrali kolky. Boli rovnako divne oblečení ako muž, ktorému pomáhal. Ten potom naplnil džbány likérom zo suda a pripil na *Ripa*, aby im slúžil. Rip si s nimi pripil a čoskoro zaspal, pretože toho vypil príliš veľa. Ráno na nasledujúci deň sa prebudil na tom istom mieste, kde predtým počul muža volať jeho meno. Začal hľadať svoju zbraň, avšak vedľa neho ležala iba zhrdzavená puška a jeho verný pes bol tiež preč. Myslel si, že ho muži z predchádzajúceho dňa okradli a preto sa vrátil na miesto, kde ich stretol. Nikto tam už nebol a tak sa rozhodol vrátiť domov, i keď s obavami, čo mu povie jeho žena. Po príchode domov našiel svojho psa, ako naňho šteká, čo sa nikdy predtým nestalo. Taktiež stretáva deti, ktoré sa však voči nemu správajú divne. Stretáva obyvateľov mestečka, ktorí vyzerajú omnoho staršie a taktiež aj mnoho iných ľudí, ktorých tam predtým nestretol. Prechádza popri nových budovách mestečka až k miestu, kde stojí jeho rozpadnutý dom. Dom bol opustený, jeho žena aj deti boli preč. Nakoniec sa rozhodol ísť do hostinca. Ten bol však tiež úplne zmenený. Bol zvedavý aj na svojich susedov. Tí však už boli mŕtvi alebo odsťahovaní. Napokon stretáva svojho syna, ktorý sa taktiež volá Rip Van Winkle a je presnou kópiou svojho otca. Stretáva sa aj so svojou dcérou, ktorá je už dospelá a v náručí má vlastné dieťa. Rip sa jej pýta na jej meno a potom aj na meno jej otca. Ona hovorí, že jej otec odišiel pred 20-timi rokmi a odvtedy o ňom nič nepočuli. Rip sa tiež pýta na jej matku. Hovorí, že matka jej už zomrela. Potom ju Rip objíme a prezradí jej, že on je jej otec. Všetci, čo to počuli, boli v šoku, keď sa dozvedeli, kto je tento muž a keď im vyrozprával svoj príbeh, boli v ešte väčšom údive a nedôvere. Jedna stará žena z mestečka spoznala Ripa a Peter Vanderdonk dosvedčil, že príbeh, ktorý im Rip vyrozprával, je pravdivý. Judith, jeho dcéra, nakoniec zobrala svojho otca k sebe na farmu, kde bývali spolu s jej manželom. Napokon sa Rip stal známy ako jeden z patriarchov mestečka a žil šťastne ako nikdy predtým a už konečne nemusel znášať zatrpknutú povahu svojej ženy.

 Opis zápletky alebo rozuzlenia príbehu sa tu končí.

Symbolizmus v diele "Rip Van Winkle"
------------------------------------

Symbolizmus hrá v tomto diele veľkú rolu, celé dielo je písané v dvoch hlavných rovinách a to predrevolučnej a porevolučnej. Autor sa venuje opisom života, ale aj krajiny v týchto obdobiach pričom sa zameriava aj na charakteristiku samotného hlavného hrdinu, Ripa Van Winkla, ako postavu, predierajúcu sa osudom v neľahkej dobe. Autor okolnosťami donúti Ripa uvedomiť si, že sa zrazu ocitol v novej dobe, plnej neznáma, ktorá ho síce z časti desí, no stále v nej objavuje ďalšie a ďalšie pozitíva. Práve táto skutočnosť môže byť považovaná za akýsi symbol porevolučnej Ameriky, ako krajiny, ktorá po mnohých zmenách a doslova bojoch prešla do štádia perspektívnej zemi. Ďalší symbol možno nájsť vo vzťahu Ripa a jeho manželky. Obaja sú síce spojení manželským zväzkom, no ich vzťah nie je vôbec šťastný, ale inak naplnený. Rip je obmedzovaný neustále akýmisi príkazmi a kritikou, ktorá v ňom vyvoláva akurát tak odpor. Podobný vzťah bol medzi kolonistami a Anglickom, ich rodnou krajinou. Medzi oboma stranami bolo síce silné puto, no kolonisti stupňovali svoj odpor voči rodnej krajine pre neustále obmedzovania daňami a zákonmi, ktoré Anglicko ustanovilo. Práve tieto patriotické prvky a symboly urobili z diela významný element americkej literatúry.

Hlavná téma v diele "Rip Van Winkle"
------------------------------------

V diele *Rip Van Winkle* možno nájsť hneď niekoľko tém. Jednou z nich je lenivosť, ktorá je prezentovaná hlavnou postavou Ripa, ktorý je neustále unavený a nikdy nie dostatočne ochotný, aby pomohol svojej manželke. Jeho lenivosť rozvrátila ich manželstvo a v Ripovi vyvolala doslova hnev a takmer nenávisť k jeho manželke. Za túto svoju vlastnosť bol však relatívne potrestaný tým, že prespal 20 rokov svojho života a zmeškal detstvo svojich detí.

Hlavné motívy v diele "Rip Van Winkle"
--------------------------------------

Rip Van Winkle je dielo, ktoré je považované za prvú americkú rozprávku a preto aj motívy tohto diela sú spojené s typickými elementmi rozprávok. Je tu možné nájsť motív mágie, neskutočne dlhého spánku či čarovného nápoja. Všetky tieto motívy vytvárajú čarovnú atmosféru príbehu, ktorý napriek svojej nereálnosti, prezentuje významný kúsok americkej literatúry. Každý jednotlivý spomenutý motív má svoju funkciu, ktorou celú rozprávku obohacuje a pridáva jej na umeleckej hodnote.

Postavy
-------

* Rip Van Winkle - dobrosrdečný, priateľský muž, ktorý žil na úpätí Catskills v dobe, keď Spojené štáty boli ešte stále kolóniou Veľkej Británie. Napriek tomu, že bol potomkom odvážnych vojakov, Rip bol mierumilovný aj poslušný, čo vyhovovalo jeho dominantnej manželke. Deti, ženy, psy, všetci ho mali radi. Jeho jediný nedostatok bolo, že nebol schopný robiť akúkoľvek prácu, ktorá by mu poskytovala živobytie.
* Dame Van Winkle - hašterivá a neodbytná žena Rip Van Winkla. Dame Van Winkle je mrzutá žena, ktorá trávi všetok svoj čas nadávaním Ripovi za nedostatočné staranie sa o farmu.
* Rip Van Winkle, Jr. - neporiadny, neschopný syn Rip Van Winkla.
* Judith Gardenierová - vydatá dcéra Rip Van Winkla, ktorá príjme otca po jeho návrate z hôr a spolu žijú celkom pokojne.
* Derrick Van Bummel - miestny učiteľ, vzdelaný pán, ktorý sa stane generálom a neskôr členom Kongresu.
* Nicholas Edder - patriarcha obce a majiteľ krčmy, v ktorej sa schádzajú muži z dediny klebetia.
* Van Schaick - farár.
* Jonathan Doolittle - majiteľ Union Hotela, ktorý nahradil obecný hostinec.
* Wolf - Ripov verný pes, ktorý ho nespozná, keď sa prebudí.
* Muž, ktorý nesie súdok do hôr - duch Henryho Hudsona, objaviteľa rieky Hudson.
* Hráči kolkov - duchovia posádky Henryho Hudsona z lode Half-Moon. S Ripom Van Winklom sa podelia o zázračný likér a hrajú kolky.
* Brom Dutcher - sused, ktorý narukoval počas Ripovho odpočinku.
* Stará žena - žena, ktorá identifikuje Ripa, keď sa vráti naspäť do dediny.
* Peter Vanderdonk - najstarší obyvateľ dediny. Potvrdí Ripovu totožnosť a dokladá dôkazy, ktoré potvrdia, že jeho neobyčajný príbeh je pravdivý.
* Mr. Gardenier - farmár, manžel Judith Gardenierovej. Podráždený dedinčan.
* Rip Van Winkle III - Rip Van Winklov vnuk, ktorého matka je Judith Gardenierová.

Referencie
----------

1. ↑  . Dostupné online.
2. ↑  . Dostupné online.
3. ↑  . Dostupné online.